**Lisa 1**

Palume tõlkida inglise, vene ja ukraina keelde alljärgnev tekst (2501 tähemärki):

**Keelerulett**

*Juhised suhtluspraktika korraldamiseks koos eesti keele kõnelejatega*

**Mis on Keelerulett?**

Keelerulett on eesti keele kui võõrkeele või teise keele harjutamise formaat, mis võimaldab täiskasvanud keeleõppijal praktiseerida eesti keelt lühikestes rühmavestlustes, mida juhivad ja kus ka osalevad eesti keelt emakeelena (või tasemel C1) kõnelejad. Keeleruleti formaadis satuvad inimesed juhuvaliku alusel rühmadesse, kus nad vestlevad sõbralikus õhkkonnas erinevatel teemadel. Vestlused on spontaansed ja ette valmistamata ning üldjuhul osalejad üksteist ei tunne.

Keeleruleti eripära on see, et erinevalt keelekursusest ei ole Keeleruletil õppekava ning vestluste teemade valikul on korraldajatel vabad käed. Selline keeleõppeformaat on ellu kutsutud eesmärgiga julgustada õppijaid õpitud keelt stressivabalt kasutama ning pakkuda neile eduelamusi.

Rühmavestlus on võõrkeeleõppimisel tavapärane praktika, mida kasutatakse laialdaselt keelekursustel, vestlusklubides, keelekohvikutes ja mujal, et õppijad saaksid arendada oma suhtlusoskust. Võõrkeeleõppijad seostavad sageli keeleoskust just suhtlusoskusega, mistõttu on suhtluspraktikat pakkuvad keeleõppeformaadid väga nõutud.

Keeleruleti toimumiseks on vaja nelja osapoolt: eesti keele praktiseerimisest huvitatud keeleõppijaid, Keeleruleti juhte, rühmavestluste juhte ja vabatahtlikke eesti keele kõnelejaid.

Keeleruleti formaadis suhtluspraktikat on Eestis siiamaani pakkunud Integratsiooni Sihtasutus. See metoodiline juhend on loodud selleks, et formaati saaksid kasutama hakata ka muud huvilised.

**Kes vajavad eesti keele suhtluspraktikat?**

Eesti Rakendusuuringute Keskuse Centar ja Tallinna Ülikooli 2018. aastal tehtud uuringu järgi elab Eestis ligi 300 000 muu emakeelega täiskasvanut ning ligi pooltel neist oleks vaja oma eesti keele oskust parandada. Nõudlus keeleõppevõimaluste järele on väga suur.

Uuringust tuleb välja ka see, et eesti keele õppimise suure takistusena nähakse eestikeelse keskkonna ja suhtlusvõimaluste puudumist. See on eriti terav probleem Kirde-Eestis, kus eesti keele rääkijaid on vähe.

2023. aastal tehtud Eesti ühiskonna lõimumise monitooringust selgub, et muust rahvusest inimesed hindavad kõige tugevamaks oma eesti keele passiivsemat keeleoskuse vormi – lugemisoskust –, mida peab heaks 58%. Suulisest kõnest saab hästi aru ja oskab hästi eesti keeles kirjutada 41% vastanutest. Kõige nõrgemaks hinnatakse eesti keeles suhtlemise oskust, mida peab heaks ainult 35% ning puudulikuks 36% muust rahvusest inimestest.